钦定古今图书集成/明伦汇编/氏族典/第281卷 > 《廖用贤尚友录》 > 汪应辰
## 钦定古今图书集成/明伦汇编/氏族典/第281卷 > 《廖用贤尚友录》 > 汪应辰

按《宋史汪应辰传》：“应辰，字圣锡，信州玉山人。绍兴五
年进士第一人，授镇东军签判。赵鼎为帅幕，府事悉
谘焉。岁小旱，命应辰祷雨名山即应。越人语之曰：‘此
相公雨’。鼎曰：‘不然，乃状元雨也’。召为秘书省正字。时
秦桧力主和议，应辰上疏，谓：‘和议不谐非所患。和议
谐矣，而因循无备之可畏’。桧不悦，出通判建州，遂请”
祠归，以修身讲学为事。通判袁州。丞相赵鼎死，朱崖
扶丧过郡，应辰为文祭之。通判静江府，逾期不得代。
桧死，召为吏部郎官，迁右司。母老乞外，乃出知婺州。
寻丁内艰去，服阕，除秘书少监。朝廷谋蜀帅，乃以敷
文阁直学士为四川制置使、知成都府。吴璘死，应辰
遂摄宣抚之职，蜀道晏然。入觐，除吏部尚书，以端明
殿学士知平江府。请祠，淳熙三年，卒于家。